Wir, grave Ruͦdolf von Habspurg, vˀgehen und tuͦn kunt fùr ùns und fùr alle ùnser erben, die wir har zuͦ binden, ✳ und kùnden allen den, die disen gegenwˀtigen brief
sehent, lesent oder hoͤrent lesen ✳ nu und hie nach ewklich, ✳ und allen, den es ze wissennͤ durft beschiht, ✳ das wir durch unsˀn mˀen nutz und notùrft willeklich und mit guͦtˀ und zitlichˀ vorbetrachtung und nach rate ùnser frùnden recht und redelich verkoͧft ✳ und ze koͧffennͤ geben haben ✳ den êrwirdigen, geistlich
frowen, ✳ der eptissin und dem convent des klosters ze Kunigsvelt, Sant Claren ordens, ✳ gelegen in Costentzˀ bystuͦm, ✳ und allen iren nachkomen ✳ den
hof ze Tùffahùsern, gelegen uf dem Swarzwalde ✳ in demselbn̄ bystuͦm, ✳ mit dem kilchensatzͤ ✳ und mit dien kilchen ✳ ze Stunzingen un̄ der Obˀn
Kilchen, gelegen in der statt ze Waltzhuͦt, ✳ derselbe kilchensatz ✳ und oͧch die zwo kilchen ✳ durch recht und eigenlich in denselben hof Tùffahùsˀn
gehoͤrent ✳ und ouch je gehoͤrt hant, ✳ fùr fry, recht, ledig eigen, ✳ mit widmen, mit zinsen, mit zehenden, ✳ mit allen nùtzen, ✳ mit allen rechten
und gewonheiten, ✳ mit allen friheiten, ✳ mit stegen, mit wegen, ✳ mit wunne, mit weide, ✳ mit holze, mit velde ✳ und mit aller zuͦ gehoͤrde, ✳ als unsˀ
vordern und wir den unz har gehebt und pracht hand, ✳ ane alle geverde, ✳ umb fùnfzehen hundert guldin und umb achzig guldin, ✳ guͦtˀ, genaͤmer
und rechtgewegnˀ guldin, ✳ derselben guldin aller wir voͤlleklich, gar und gentzlich und mit rechtˀ werschaft bezahlt und gewˀt sint ✳ von der vorgeschriben ✳ eptissinn und von dem convent des klosters ze Kunigsvelt, ✳ und das wir die guldin ✳ in ùnsˀn schinbˀen, mˀen nutz und notùrft bekert
und bewendet haben, ✳ des wir ouch offenlich vergehen und bekennen mit disem brief ✳ fùr ùns und fùr alle ùnser erben. ✳ disen vorgeschriben hof
Tùffahuͤsˀn mit dem kilchsatzͤ und mit dien vorgenanten zwein kilchen, ✳ mit widmen, mit zinsen und mit zehenden, ✳ mit akkern, mit mattē,
hoͤlzˀn, gevildˀn, welden, ✳ wunnē und weiden, ✳ mit hofstetten, ✳ mit hùsˀn, mit schùren, garten, boͧngarten, ✳ mit stegen, mit wegen, ✳ wazzˀn, wazzer rùsen
und gemeinlich mit allen rechten, ✳ nùtzen, friheiten und gewonheiten, ✳ die dheines weges dar zuͦ gehoͤrent, si sin genēmet oder ungenēmet, funden odˀ
unfunden, ✳ haben wir gelobt und loben mit disem brief recht und redlich fùr ùns und fùr ùnser erbn̄ wêr ze sinde und ze werende ✳ dien obgen̄̄
der ebtissin und dem convent ze Kunigvelt fùr fry, ledig eigen ✳ nu und hie nach, in gerichte und usserent gerichte, ✳ nach rechte, ✳ wa, wenne und
wie inen des durft beschiht, ✳ ane alle geverde und argen list. ✳ und won ouch dirre kouff in dem namen, als da vor, volfuͤrt und beschehen ist
mit aller der bescheidenheit, ordenung und kraft, ✳ worten und geberde, ✳ die von rechte oder von gewonheit der stetten und des landes dheines
weges dar zuͦ gehoͤrent, ✳ darumb hand wir genomen und nemen mit disem prief ✳ ùns selber und alle ùnser erbn̄ usser aller der gewêr und
usser aller der rechtungͤ, die wir zuͦ dem vorgenanten hof, dem kilchensatzͤ und zuͦ dien kilchen hatten, ✳ und lassen und setzen, ✳ als recht und gewonheit
ist, ✳ in dieselben gewer und rechtungͤ ✳ die obgeseiten eptissinn und den convent des klosters ze Kunigsvelt, ✳ dien wir erloubet hand un̄
erlouben mit disem brief, ✳ uff den selben verkouften hof ✳ und den kilchensatz ze varnde ✳ und den ze besitzennͤ und ze besetzennͤ und ze entsetzenͤ
und
da
mit hinnanthin ze tuͦnde alles, das si wellent, ✳ als mit irem frigem, ledigem eigen. ✳ wir hant ouch gelobt, ✳ loben und versprechen mit
disem prief ✳ fùr ùns und fùr alle ùnser erben ✳ mit der ordenung, als da vor bescheiden ist, ✳ das wir wider disen kouf niemˀ getuͦn sùllen
weder mit geistlichem noch mit weltlichem gerichte ✳ noch ane gerichte ✳ noch mit deheinen sachen, ✳ und entzihen ùns darumb hilfes und rates
aller geistlicher und weltlicher richtˀ, rechten und gerichten, gewonheiten und friheiten ✳ der steͣtten und des landes ✳ und widersagen ouch
wissentlich allen den uszùgen und fùnden, da mit wir oder ùnsˀ erbn̄ har nach komen und sprechen moͤchten, daz wir ditz koͧffes betwngē
wˀen ✳ oder das wir ùber das halb betrogen wˀen ✳ oder das wir des guͦtes nicht gar gewert weren ✳ odˀ das es in unsˀn nutz nicht komē
wˀe, ✳ und sunderlich dem rechten, ✳ das da spricht, gemein verzihen vˀvahe nùt, ✳ und allen den rechten ✳ und uszùgen, da mit wir oder ùnsˀ
erben ✳ mit ùns selber oder mit mit jemann anders wider disen koͧf heimlich oder offenlich jemˀ getuͦn moͤchten, ✳ ane alle geverde. und
har umb zuͦ einˀ mˀen, stêtten, gantzen sicherheit und ewiger warheit und zùgnùzze aller diser vorgeschribn̄ sachen und stukchen, ✳ so
haben wir, der vorgenemt grave Ruͦdolf von Habspurg, fùr ùns und fùr unser erbn̄ disen brief besigelten offenlich mit ùnsˀm
eigennem und anhangendem insigel, ✳ der gebn̄ ist ze Loͧffenberg in unser statt an dem neͣchsten samstag nach dem heiligen
tag ze pfingsten, nach Cristes geburt tuseng drùhundert jar und dar nach in dem sechzigosten jare. ✳